喜雨和任判官奉呈太守
作者：劉攽
朝代：宋

paragraphs: 愆陽歷冬序，入春日光赤。
原野爲之焦，無復青青麥。
明廷卹農功，詔旨懷愍惻。
誰能共此憂，惟良二千石。
禱祠遍羣望，百神潛率職。
迅雷出深淵，密雲會將夕。
應龍不無神，女尠罪所極。
滂沲浹宇宙，變化纔瞬息。
矧茲顥穹意，豈獨垂沛澤。
嘗聽君平言，以茲消薄蝕。
周宣成陽事，往往在簡籍。
不聞二美具，介福逾萬億。
三農耒耜出，自此豐黍稷。
使君憑熊軒，勸耕駐阡陌。
上客歌吉祥，清文綴環璧。
我豈擊壤翁，不能知帝力。
斐然遂成章，聊用同悅懌。